Tiranë: Rinia dhe institucionet vendim-marrëse
Në Shqipëri, të rinjtë përbëjnë rreth 40 përqind të popullatës. Por në një tryezë të rrumbullakët ata pohuan se nuk pyeten mbi ligjet dhe vendimet që merren për ta.
Organizatat rinore dhe Shtëpia e të drejtave të njeriut organizuan në Tiranë një forum për projektet rinore. Rrjeti kombëtar i të rinjve kërkuan që asnjë vendim për rininë të mos miratohet pa u pyetur ata. Plani kombëtar për të rinjtë, për shembull, nuk ende një bilanc për rezultatet e tij prej disa vjetësh. Të rinjtë përbëjnë rreth 40 për qind të popullatës shqiptare dhe zëri i tyre nuk dëgjohet. Ndaj është e nevojshme, pohuan organizatorët e takimt, të ngrihet një dialog mes qeverisë qendrore, asaj vendore, mes parlamentit dhe organizatave rinore për të lehtësuar vështirësitë e tyre. Folës të tjerë pohuan se dialogu me të rinjtë duhet të jetë i vazhdueshëm, në mënyrë që ata të jenë ideatorë dhe realizues të planeve vendore, sepse u vu re një shkëputje e menjëhershme, madje ata nuk u pyetën as për formën e qendrave rinore që janë hapur. Autoritetet po hartojnë një program për të rinjtë romë e egjiptianë dhe një program ndihme për të rinjtë me aftësi të kufizuar. Po hartohet gjithashtu një projekt-strategjie për barazinë gjinore. Një plan pune më i detajuar po hartohet edhe për mbrojtjen e fëmijëve dhe të rinjve nga dhuna. Qeveria shqiptare ka një plan kombëtar për të rinjtë, por buxheti për shërbimet ndaj të rinjve është i pamjaftueshëm dhe nuk ka shënuar rritje. Papunësia në rradhët e tyre është rritur me 3.4 për qind çdo vit, u tha në takim, ndaj është i nevojshëm formimi i tyre profesional. Ndërkohë ka mbetur në nivele të ulëta pjesëmarrja e të rinjve në konsultimet e institucioneve vendim-marrëse dhe në politikë-bërje.